



Demisia sa ar veni după ce acesta ar fi primit din partea CEDO o scrisoare „foarte dură”, pentru că a pus în discuție credibilitatea Curții și a judecătorilor acestora, după ce ar fi cerut recuzarea Iuliei Motoc, au precizat sursele citate.







De asemenea, acesta este considerat responsabil pentru afectarea relației Guvernului României cu CEDO, au mai spus sursele citate.







Demisia lui Mocanu ar veni totodată după ce acesta a apucat să transmită observații critice în dosarul Kovesi vs. România





























Context: În 3 octombrie 2017, Dragnea, prin avocatul său de la Bruxelles, Bernard O'Connor, depune o plângere la CEDO prin care speră să obțină apoi la Înalta Curte revizuirea sentinței din Dosarul Referendumul, după ce, pe 24 aprilie 2017, ICCJ îi respinsese și contestația la executare.Avocatul lui Dragnea invocă jurisprudența CEDO în cazul „Cerovsek și Bozicnik v. Slovenia”

În 6 decembrie 2018, Catrinel Brumar, agent guvernamental la acea vreme, combate argumentele avocatului lui Dragnea și argumentează că nu se aplică precedentul din Slovenia

În 12 februarie 2019, cu o săptămână înainte de un termen limită stabilit de CEDO pentru ca guvernul să aducă observații suplimentare în dosar, premierul Dăncilă o demite pe Catrinel Brumar

În locul ei, Dăncilă îl numește în aceeași zi pe Viorel Mocanu, un avocat de 35 de ani care i-a avut drept clienți, printre alții, pe Sorin Oprescu, Rovana Plumb, Oana Zăvoranu și Florin Salam

În 11 martie, Mocanu depune observațiile suplimentare în dosarul Dragnea contra României, în care cere CEDO direct aplicarea precedentului invocat chiar de avocatul lui Dragnea.





De precizat și că surse judiciare au informat pentru HotNews.ro, vinerea trecută, că procurorii DNA ar fi deschis un dosar în care este implicat agentul guvernamental Viorel Mocanu, cu privire la observațiile depuse de acesta în cauza Dragnea contra României, dar Secția Specială de Investigare a Infracțiunilor din Justiție (SIIJ) a cerut dosarul de la DNA. Contactată oficial de HotNews.ro, Direcția Națională Anticorupție nu a confirmat și nici nu a infirmat existența dosarului. Nici Viorel Mocanu nu a comentat informațiile, la solicitarea HotNews.ro.







Ulterior, Parchetul General a explicat că Secția de anchetare a magistraților a primit o plângere în care se susține că DNA a deschis abuziv un dosar în cazul agentului guvernamental Viorel Mocanu și că, "pentru lămurirea aspectelor sesizate", Secția specială a cerut DNA o copie a ordonanţei de începere a urmăririi penale in rem.

